Jonathan David

Jonathan Christian David (s. 14. tammikuuta 2000 Brooklyn, New York, Yhdysvallat) on kanadalainen jalkapalloilija, pelipaikaltaan hyökkääjä. Hän edustaa Italian Serie A:ssa pelaavaa Juventusta. Hän on pelannut vuodesta 2018 lähtien Kanadan A-maajoukkueessa ja on sen kaikkien aikojen paras maalintekijä.
Alkuvaiheet.
David syntyi haitilaiseen perheeseen Yhdysvaltojen New Yorkissa ja muutti perheensä mukana Port-au-Princeen ollessaan vasta kolmen kuukauden ikäinen. Kuusivuotiaana perhe muutti Haitista Kanadaan ja David varttui Ottawassa. David aloitti jalkapalloilun ottawalaisessa Gloucester Dragonsissa ja pelasi myös Ottawa Gloucester Hornetsissa ja Ottawa Internationalsissa, ennen kuin siirtyi belgialaiseen KAA Gentiin vuonna 2018.
Seurajoukkueura.
KAA Gent.
David debytoi KAA Gentin edustusjoukkueessa 4. elokuuta 2018 Belgian pääsarjan ottelussa Zulte Waregemiä vastaan, jossa hän tuli vaihdosta kentälle Roman Jaremtšukin tilalle ottelun 77. minuutilla ja teki 1–1 tasoitusmaalin ottelun lisäajalla. Kaikki kilpailut mukaan lukien David pelasi kaudella 2018–2019 Gentissä yhteensä 43 ottelua, joissa hän teki 14 maalia ja antoi viisi maalisyöttöä. Seuraavalla kaudella David pelasi 27 pääsarjaottelua, ja oli 18 maalillaan sarjan paras maalintekijä Dieumerci Mbokanin kanssa. Eurooppa-liigassa hän pelasi seitsemän ottelua ja teki kolme maalia.
LOSC Lille.
Elokuussa 2020 David siirtyi Gentistä ranskalaiseen LOSC Lilleen 30 miljoonan euron siirtosummalla. Debyyttikaudellaan Lillessä David pelasi 37 pääsarjaottelua, joissa hän teki 13 maalia Lillen voittaessa Ranskan mestaruuden. Elokuussa 2021 hän voitti myös Ranskan supercupin.
Kaudella 2021–2022 David pelasi Ligue 1:ssa kaikki 38 ottelua, joissa hän viimeisteli 15 maalia. Hän pelasi kaudella 2021–2022 ensimmäistä kertaa Mestarien liigassa, jossa hän teki kolme maalia kahdeksassa ottelussa Lillen pudotessa neljännesvälierissä Chelsealle.
David pelasi kaudella 2022–2023 Ligue 1:ssa 37 ottelua ja oli 24 maalillaan sarjan kolmanneksi paras maalintekijä Kylian Mbappén ja Alexandre Lacazetten jälkeen. Kaudella 2023–2024 David teki 34 Ligue 1 -ottelussa 19 maalia ja kahdeksassa Konferenssiliigan ottelussa kolme maalia.
Kaudella 2024–2025 David pelasi 32 Ligue 1 -ottelua ja teki niissä 16 maalia, mukaan lukien hattutempun 28. syyskuuta 2024 ottelussa Le Havrea vastaan. Mestarien liigassa hän pelasi kaikki Lillen 10 ottelua ja teki niissä seitsemän maalia. Davidin sopimus Lillen kanssa päättyi kauden 2024–2025 jälkeen.
Juventus.
Heinäkuussa 2025 David allekirjoitti viisivuotisen sopimuksen italialaisseura Juventuksen kanssa.
Maajoukkueura.
Kanadan eri juniorimaajoukkueita edustanut David teki ensiesiintymisensä Kanadan A-maajoukkueessa 9. syyskuuta 2018 CONCACAF Nations Leaguen ottelussa Yhdysvaltain Neitsytsaaria vastaan. David teki Kanadan 8–0 voittoon päättyneessä ottelussa kaksi maalia ja antoi yhden maalisyötön. 
Vuoden 2019 CONCACAF Gold Cupissa David pelasi neljä ottelua, joissa hän teki kuusi maalia. David oli kuudella maalillaan turnauksen paras maalintekijä. David valittiin joulukuussa 2019 Kanadan vuoden parhaaksi jalkapalloilijaksi.
Vuoden 2022 MM-kilpailuissa David pelasi kaikki kolme alkulohko-ottelua Belgiaa, Kroatiaa ja Marokkoa vastaan, joista kaksi avauskokoonpanossa, mutta ei tehnyt otteluissa maaleja. Copa Américassa 2024 David pelasi Kanadan kaikki kuusi ottelua ja teki niissä kaksi maalia Kanadan sijoittuessa turnauksessa neljänneksi.
Syyskuussa 2024 David nousi 29 maaottelumaalillaan Cyle Larinin rinnalle Kanadan maajoukkueen kaikkien aikojen parhaaksi maalintekijäksi.